**Predmet: PROJEKTOVANJE I NADZOR**

1. **vježbe = Objašnjenje za GRAĐEVINSKI DNEVNIK**

Počinjemo sa pisanjem građevinskog dnevnika.

Zamislite da ste na gradilištu i vaš put je počeo da se gradi. Jedan od vas iz grupe je inženjer koji vodi radove (izvođač radova), a drugi kolega iz grupe je inženjer koji kontroliše radove (nadzorni organ).

Dogovorite se ko će biti izvođač radova,a ko nadzor. I dogovorite se kako će se zvati Investitor, a kako Izvođač radova, tj. smislite imena firmi. Pošto je put (saobraćajnica) u pitanju, izgradnju puteva uglavnom finansira Opština ili Grad ili neka državna institucija. Vi slobodno možete za investitora staviti Grad Banja Luka.

Izvođač radova MORA svaki dan da vodi Građevinski dnevnik.

Građevinski dnevnik može da popunjava inženjer koji nije šef gradilišta i on će se potpisati na dnu svakog lista građevinskog dnevnika ispod „Vodi dnevnik“, ali u tom slučaju se i šef gradilišta mora potpisati ispod „Izvođač – rukovodilac radova“. Obojica rade za izvođača radova. I na kraju urađen (ispisan) list građevinskog dnevnika mora da iskontroliše „Nadzorni organ“ i da se potpiše ispod.

Može se desiti da rukovodila radova (šef gradilišta) sam vodi dnevnik i tada se on potpisuje na dva mjesta.



GRAĐEVINSKI DNEVNIK je osnovni dokument za građevinu kojim se prati proces građenja. Njime se dokazuje usklađenost uslova i načina građenja, odnosno izvođenja pojedinih radova s pretpostavkama i zahtjevima iz glavnog projekta, izvedbenog (izvođačkog) projekta, propisa, normi i pravila struke.

Građevinski dnevnik se vodi svakodnevno u dva primjerka kako bi se imao što potpuniji uvid u događaje tokom građenja. Vodi se u kopijama s jednako obilježenim listovima formata 210 x 297 mm.

Izvođač je dužan voditi građevinski dnevnik o toku građenja građevine, odnosno o izvođenju pojedinih radova za koje je određeno da je potrebna kontrola stručnog nadzora izvođenja radova, građenja građevine i obveza prijave početka građenja, odnosno izvođenja radova.

Kada u građenju učestvuje više izvođača (podizvođači) tada svaki izvođač radova (podizvođač) vodi svoj građevinski dnevnik za svoje radove, a glavni izvođač radova vodi građevinski dnevnik za cijeli objekat, tj. građevinu. Građevinski dnevnik za cijelu građevinu tada vodi glavni inženjer gradilišta (šef cijelog gradilišta)

Dnevnik se otvara i vodi za cijelu građevinu od dana početka pripremnih radova do dana završetka građenja. Zaključuje se nakon konačnog tehničkog pregleda građevine.

GRAĐEVINSKI DNEVNIK je gradilišni dokumenat u koji se unose svi podaci i događajii vezani za odvijanje radova na gradilištu. To je sveska sa dvostruko numerisanim stranama (original i kopija), povezana i ovjerena pečatom izvođača radova i nadzornog organa, kao i njihovim potpisima.

Odgovorni izvođač radova unosi sledeće podatke:

– OPŠTE PODATKE: datum, vremenske prilike (temperatura, padavine i sl.), radno vrijeme, angažovana radna snaga I mehanizacija,

– PODATKE O RADOVIMA: vrstu i položaj radova koji se izvode, orijentacionu količinu, način ugrađivanja, način njege i zaštite izvedenih radova

– PODATKE O KONTROLI IZVRŠENIH RADOVA: kontrola i stanje prethodnih radova, uzorke materijala koji su dostavljeni na kontrolu i atestima za ugrađene materijale

– NEDOSTATKE: u tehničkoj dokumentaciji, nedostajanje pojedinih matrijala

– NEPREDVIĐENE OKOLNOSTI: nepredviđena svojstva tla, aktiviranje klizišta, arheološki nalazi i dr.

– PODATKE O INSPEKCIJSKIM PREGLEDIMA GRADILIŠTA: osnovni nalazi i nalozi nadležnog inspektora

Tačnost podataka upisanih tokom jednog dana u građevinski dnevnik, svakodnevno potvrđuju svojim potpisom rukovodilac radova (izvođač) i nadzorni inženjer.

Kopije potpisanih stranica građevinskog dnevnika uzima nadzori inženjer i arhivira kod investitora (naručitelja radova), dok originalne potpisane stranice građevinskog dnevnika ostaju kod izvođača radova.

Podaci upisani u građevinski dnevnik ne smiju se ispravljati, mijenjati niti nadopunjavati. Eventualne ispravke, dopune ili promjene unose se u dnevnik novim upisom.

Svi upisi u građevinski dnevnik smatraju se istinitim dok se ne dokaže suprotno. Troškove dokazivanja snosi ona strana koja je upisala neistiniti podatak u građevinski dnevnik.



Vi ćete raditi građevinski dnevnik po uzoru na Urađen primjer elaborata, koji se nalazi na sajtu predmeta u VJEZBE.